‘Premier aandadig aan geweld in Coligny’‘n Plaashuis is in Coligny aan die brand gesteek tydens betogings (8 Mei 2017) Foto: Molaoe Montsho, African News Agency Flip Buys, voorsitter van die Solidariteit Beweging, het vandag gesê die premier van Noordwes, Supra Mahumapelo, moet medeverantwoordelikheid aanvaar vir die vandalisme wat vandag op Coligny aan die gang is. Mahumapelo het gister by die seun se begrafnis nog voor die hof se uitspraak Afrikaners by name van rassisme en die dood van Matlhomola Mosweu beskuldig. Mahumapelo het luidens ŉ mediaberig op die begrafnisdiens van die seun onder meer gesê die seun is dood “in die hande van wit mense”. Hy het ook gesê die mense “in wie se hande” die seun was met sy dood, is “Suid-Afrikaners en Afrikaners van Coligny”. Woedende inwoners van Coligny het Maandag ŉ huis op ŉ nabygeleë plaas aan die brand gesteek nadat die hof twee mans van die dorp op borgtog vrygelaat het. Pieter Doorewaard (26) en Phillip Schutte (34) is albei vroeër op borgtog van R5 000 elk vrygelaat. Doorewaard en Schutte word aangekla van moord op Matlhomola Jonas Mosweu (16). Die mans beweer hulle het hom en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan vat. Een seun het weggehardloop en Mosweu het agterop die bakkie geklim. Volgens die beskuldigdes het Mosweu van die bakkie afgespring toe die voertuig om ŉ draai spoed verminder het en is later aan sy beserings dood. Die staat beweer Mosweu is van die bakkie af gegooi. “Dit is nou die tyd vir leierskap om die krisis te ontlont en nie om die tragiese dood van ŉ kind te misbruik om mense met rasse-uitsprake op te sweep nie,” het Buys gesê. Solidariteit gaan môre ŉ klag teen Mahumapelo by die Suid-Afrikaanse Menseregtekommissie (SAMRK) aanhangig maak en gaan ook later in die week die VN se komitee oor rassediskriminasie in Genève oor die gebeure inlig. “Ons doen ŉ beroep op die SAPD om mense en eiendom in Coligny te beskerm en om diegene wat hulle aan vandalisme skuldig gemaak het aan die man te bring,” het Buys gesê. Die Solidariteit Beweging is bereid om te help om die krisis te ontlont en sal graag met die premier in gesprek wil tree oor die proses om vrede in Coligny te herstel. Die situasie in Coligny is ernstig, maar daar is nie rede vir paniek nie. Die distrik se buurtwagte is goed georganiseerd en is gereed om die SAPD by te staan waar nodig. AfriForum het ook ŉ span na Coligny gestuur om bystand te lewer. Ons doen ŉ beroep op die publiek om hulself van die feite te vergewis en nie ag te slaan op die talle wilde gerugte wat tans die ronde doen nie. “Premier kleur Coligny-moordsaak met rassekwas in” Intussen het die VF Plus gesê die hof se besluit om borgtog toe te staan aan die twee mans is gegrond op gesonde regsbeginsels en in die lig daarvan is dit betreurenswaardig dat Mahumapelo die voorval as rassisme probeer uitbeeld, sê Michal Groenewald, leier van die VF Plus in Noordwes. Groenewald sê die VF Plus vra dat die res van die saak nou ongehinderd sy gang moet gaan, en dat mense soos Mahumapelo hom van verdere rassistiese uitlatings moet weerhou. Volgens Groenewald kan dit die gemoedere opjaag indien Mahumapelo met sulke uitsprake voortgaan, en die premier sal dan pa moet staan indien daar weer gewelddadige betogings rondom die saak ontstaan. “Wanneer wit persone deur swartes vermoor word, is dit gewone misdaad. Wanneer die situasie omgekeerd is, maak die ANC rassisme daarvan. Dit is onaanvaarbaar. Mahumapelo kan gerus sê hoeveel begrafnisdienste van vermoorde wit boere in die provinsie hy al bygewoon het en wat hy daaroor te sê gehad het.” Die VF Plus verwelkom die hof se siening dat hy nie sal swig voor die intimidasie van oproermakers nie. Suid-Afrika is ŉ regstaat en dit sou kommer wek indien regspleging in die saak wel daardeur beïnvloed sou word. “Die VF Plus wil benadruk dat die reg nie net in hierdie saak nie, maar in alle strafsake in Suid-Afrika, sonder enige inmenging of intimidasie toegelaat moet word om sy gang te gaan,” sê Groenewald. Coligny tans rustig, situasie word gemonitor AfriForum raai mense aan om paraat te bly na vandag se onluste wat in Coligny uitgebreek het na afloop van die suksesvolle borgaansoek in die saak teen Pieter Doorewaard en Phillip Schutte. Die dorp is tans rustig soos bevestig deur AfriForum-veiligheidstrukture en die polisie op grondvlak. Volgens Ian Cameron, AfriForum se hoof van gemeenskapsveiligheid, het die polisie gesukkel om oproeriges uit die dorp te verwyder, maar handhaaf tans orde. Groot skade is aan verskeie eiendomme aangerig en brande is ook gestig. “Ongelukkig is dit so dat betogers momentum gekry het, maar daar is ’n baie groot polisieteenwoordigheid op die dorp en volgens Khomotso Phahlane, die nasionale kommissaris van die Suid-Afrikaanse Polisiediens (SAPD), is daar versterkings op pad.” AfriForum het ook ’n privaat sekuriteitsmaatskappy betrek om die gemeenskap by hul eiendomme te beveilig. “Ek wil asseblief vir mense vra om nie enige fopnuus of vals berigte te versprei of reg in hul eie hande te neem nie. Mense kan wel hulself en hul eiendom te beskerm binne die raamwerk van die reg. Die gemeenskap moet verantwoordelik optree deur by bestaande plaas- en buurtwagte in te skakel wat weet hoe om hierdie situasies te hanteer. AfriForum sal binne die volgende 24 uur nog afgevaardigdes na Coligny stuur om die gemeenskap by te staan,” sê Cameron. Brigadier Sabata Mokgwabone het Maandagaand aan Maroela Media gesê die situasie is tans rustig, maar daar is steeds ŉ groot polisieteenwoordigheid wat die gebied monitor. Niemand is nog in hegtenis geneem in verband met die brande nie. Lees alle vorige berigte oor Coligny op Maroela Media.